text: Примамват още черни лешояди в Източните Родопи - Няма такава рубрика - Peika.bg
  Примамват още черни лешояди в Източните Родопи
  Снимка: фондация По-диви Родопи
  От тази есен още седем гнезда ще примамват черни лешояди в Източните Родопи, като общият брой на гнездата в района вече са десет.
  През 2016 г. бяха изградени първите три гнезда за изчезналия преди десетилетия в България вид, а следващите три години се очаква гнездата да са минимум 20. Идеята на изкуствените гнезда е да привлекат птици от националния парк Дадя в съседна Гърция, които да се установят в Източните Родопи и постепенно да се възстанови популацията. В Гърция се намира единствената оцеляла популация на черни лешояди на Балканите, а концентрирането на птиците в един район повишава риска от изчезване.
  Гнездата на черните лешояди са впечатляващи като размер. За основата им се използва платформа с диаметър 1,50м., а дебелината може да достигне до 0,5м. Изграждат се от естествени материали, малки клонки от дървета, слага се зелен мъх, за да е зелено и по-атрактивно. Гнездата се "аранжират" по подобие на те3и в Дадя, където редките птици гнездят на борове. От следващата година ще има и още "подобрения", част от клоните в гнездата ще се боядисват с бяла боя, което ще наподобяват екскременти и ще придава на гнездото по естествен вид.
  Гнездата се поставят вече втора поредна година от екипа на Българското дружество за защита на птиците (БДЗП). Изграждането на гнездата е част от проекта "Опазване на белоглавия и черния лешояд в Родопите", осъществяван съвместно с фондация "По-диви Родопи". "Местата се избират на базата на ГИС модел и различни научни публикации. Предвид се вземат различни особености топографски характеристики, предпочитания на лешоядите, информация за горите", обяснява Добромир Добрев, координатор на екипа на дружеството. След като се комбинират всички характеристики се изготвя анализ и се избират най-подходящите места за гнездене.
  Гнездата са направени на места, където редовно преминават лешояди от Гърция в търсене на храна в Източните Родопи. Предаватели показват, че все още няма данни за гнездене. "Това не е притеснително, защото периодът е твърде кратък", обяснява експертът. Опитът показва, че трябва да минат поне два сезона преди да припознаят гнездото, така е при останалите хищни птици. Всяка година се прави проверка на гнездата и се ремонтират при нужда паралелно със строежа на новите.